钦定古今图书集成/理学汇编/学行典/第116卷 > 张子正蒙 > 《神化篇》
## 钦定古今图书集成/理学汇编/学行典/第116卷 > 张子正蒙 > 《神化篇》

“鬼神常不死”，故诚不可揜。人有是心在隐微，必乘闲
而见，故君子虽处幽独，防亦不懈。

〈集释〉鬼神之道，无物不在，今日如是，万古亦如是，使诚祭之，洋洋如在，此其所以常不死也。惟其诚有是气，诚有是理，有不可揜蔽者焉。在乎人也，苟有是心，则虽消沮闭藏，揜其不善而著其善，然亦有不谨，在隐微之际，必乘闲隙而发见矣。是以君子虽处幽独之地，必加省察，以防人欲于将萌，不可少有懈怠焉，此即《中庸》“慎独”之功也。